*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 5ης Μαρτίου 1987

σχετικά με τη βελτίωση των γεωργικών διαρθρώσεων στις Κάτω Χώρες σύμφωνα με τον κανονισμό (ΕΟΚ) αριθ. 797/85 του Συμβουλίου

(Το κείμενο στην ολλανδική γλώσσα είναι το μόνο αυθεντικό)

(87/193/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία με τον κανονισμό (ΕΟΚ) αριθ. 2224/86 (2), και ιδίως το άρθρο 25 παράγραφος 3,

Εκτιμώντας:

ότι η ολλανδική κυβέρνηση κοινοποίησε, στις 19 Νοεμβρίου και στις 8 Δεκεμβρίου 1986, σύμφωνα με το άρθρο 24 παράγραφος 4 του κανονισμού (ΕΟΚ) αριθ. 797/85:

- απόφαση αριθ. J 4765 της 8ης Σεπτεμβρίου 1986 που τροποποιεί την απόφαση για τις ενισχύσεις που χορηγούνται στις μειονεκτικές περιοχές,

- απόφαση της 16ης Οκτωβρίου 1986 της διοικητικής επιτροπής του Ιδρύματος διαχείρισης των κονδυλίων για την ανάπτυξη και την εξυγίανση του γεωργικού τομέα που τροποποιεί την απόφαση αριθ. 352 της διοικητικής επιτροπής για την έγκριση του διατάγματος που αφορά τη βελτίωση των γεωργικών διαρθρώσεων·

ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή οφείλει να αποφασίσει εάν, λαμβανομένων υπόψη των προαναφερθεισών κοινοποιήσεων, οι διατάξεις που έχουν θεσπιστεί στις Κάτω Χώρες κατ' εφαρμογή των τίτλων Ι και ΙΙΙ του κανονισμού (ΕΟΚ) αριθ. 797/85 συνεχίζουν να πληρούν τους όρους για τη χρηματοδοτική συμμετοχή της Κοινότητας·

ότι, εξάλλου, η Επιτροπή επιφυλάχθηκε με την απόφαση 86/117/ΕΟΚ (3), να ελέγξει εάν οι διατάξεις που προβλέπονται στην απόφαση αριθ. 352 της διοικητικής επιτροπής για την έγκριση του διατάγματος που αφορά τη βελτίωση των γεωργικών διαρθρώσεων, συνεχίζουν να ανταποκρίνονται στους στόχους του τίτλου Ι του κανονισμού (ΕΟΚ) αριθ. 797/85·

ότι, λαμβανομένης υπόψη της κατάστασης που επικρατεί στις αγορές γεωργικών προϊόντων καθώς και της εξέλιξης της κοινής γεωργικής πολιτικής, το σύστημα ενισχύσεων στις επενδύσεις, το οποίο προβλέπεται από την εν λόγω απόφαση αριθ. 352, θα πρέπει να θεωρείται ως σύστημα χορήγησης ενισχύσεων που ανταποκρίνεται στους στόχους του κανονισμού (ΕΟΚ) αριθ. 797/85·

ότι τα μέτρα που προβλέπονται στις διατάξεις που ανακοινώθηκαν στις 19 Νοεμβρίου και στις 8 Δεκεμβρίου 1986 πληρούν τους όρους του κανονισμού (ΕΟΚ) αριθ. 797/85·

ότι ζητήθηκε η γνώμη της Επιτροπής του ΕΓΤΠΕ όσον αφορά τις χρηματοδοτικές πτυχές του ζητήματος·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα μέτρα που ελήφθησαν στις Κάτω Χώρες κατ' εφαρμογή των τίτλων Ι και ΙΙΙ του κανονισμού (ΕΟΚ) αριθ. 797/85 και αναφέρονται στις αιτιολογικές σκέψεις συνεχίζουν να πληρούν τις προϋποθέσεις για τη χρηματοδοτική συμμετοχή της Κοινότητας στην κοινή δράση, που αναφέρονται στο άρθρο 1 του εν λόγω κανονισμού.

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 5 Μαρτίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 3. 1985, σ. 1.

(2) ΕΕ αριθ. L 194 της 17. 7. 1986, σ. 4.

(3) ΕΕ αριθ. L 130 της 16. 5. 1986, σ. 57.